תחנת הטלוויזיה הממלכתית הבריטית עתידה להסיר את תוכניות הקומדיה והדרמה מערוץ BBC4, כחלק מתוכנית קיצוץ כללית
לערוץ BBC4 היו סיבות רבות לחגוג לאחר שסדרות הדרמה והקומדיה המקוריות שמשודרות בו זכו בפרסים רבים בטקס פרסי הבפט"א בחודש שעבר. אלא שכעת, מדווח ה"גרדיאן", ייאלץ הערוץ להיפרד מהסדרות עטורות הפרסים במסגרת מיתוג מחדש, שעתיד למצב אותו כערוץ תרבות ואמנות. המיתוג נעשה כחלק ממאמצי ה-BBC להפחית בעלויות הערוץ, שנכון להיום זוכה לרמת חשיפה של כאחוז אחד בלבד, אך תקציבו מגיע לסכום של כ-55 מיליון ליש"ט בשנה. זאת, במסגרת תוכנית כללית שמטרתה לחסוך 700 מיליון ליש"ט מתקציב ה-BBC, כ-20% מסך התקציב. תוכניות קומדיה ודרמה הן בדרך כלל יקרות להפקה. גורלן של תוכניות הקומדיה והדרמה שמשודרות כיום ב-BBC4 אינו ברור, אולם נראה כי הן ישודרו בערוץ BBC2, שסבל במהלך השנה שעברה מהירידה החדה ביותר במספר הצופים מבין ערוצי התחנה הבריטית. ריצרד קליין, המפקח על ערוץ BBC4, הצהיר בשבוע שעבר כי הערוץ "יהפוך להיות ערוץ הטלוויזיה האינטלקטואלי והתרבותי ביותר בטלוויזיה הבריטית ויציע היקף רחב של תוכניות אמנות, מוזיקה ותרבות בריטיות ובינלאומיות". בתגובה לדיווחים על השינוי באופי הערוץ, אמרה הנהלת ה-BBC: "אין בכוונתנו להגיב – טרם נקבעה החלטה בנושא, ועל כן הדיווחים הללו הם בגדר ספקולציה. כל החלטה תהיה כפופה לאישור קרן ה-BBC".